정조 4년
庚子正月二十三日午時。上御誠正閣。晝講入侍。詣臺臺臣同爲入侍時。同知事李衍祥。特進官金履素。參贊官朴祐源。侍讀官李儒慶。檢討官權以綱。假注書趙興鎭。編修官金匡國。記事官權應奎安川君烓。行副護軍趙圭鎭。司諫沈命德。掌令李度默。以次進伏訖。上讀前受音訖。儒慶讀奏。自子曰由也女聞六言六蔽矣乎。至多識於鳥獸草木之名。上讀新受音訖。儒慶曰。仁知信直勇剛六言。俱是美德。而徒好之而不學。以明其理。則各有所蔽。如守暗室。終窒而未有開明處也。觀於此等處。必以夫子在坐。顔曾後先爲意。推類而長之。好矣。詩。可以興觀群怨。興者。感發志意也。見不美者。令人羞惡。見其美者。令人興起也。觀者。考見得失也。謂可考詩人之得失。以觀己之得失也。群者。朱子曰和而不流。漢儒云詩有如切如磋。可以群居相切磋。怨者。朱子曰怨以不怒。程子曰小弁擊鼓。皆怨而各當乎理。漢儒云有君政不善。則風刺之。言之者無罪。聞之者足以戒。邇之事父。則有蓼莪陟岵之什。遠之事君。則有雅頌君臣之法。邇之者。親親也。遠之者。尊尊也。朱子曰。人倫之道。詩無不備。而二者擧重而言也。詩經一部。備語修齊治平之道。而以此驗之於聖上政令事爲之間。則未必非少補矣。以綱曰。六言六蔽。卽指子路之偏處。勉之以爲學之方者也。大抵爲學之方。在於明其理。理不明則百千萬事。無不疑晦蔽遮。至於仁知信直勇剛。徒有好之之心。而未有好之之實也。此不但學者工夫爲然。以君德言之。苟不留意於學問之工。則日用事爲之間。百千萬理。不得分析明達。其蔽之害。不可勝言。伏願殿下。終始典學焉。上曰。此學字。卽指何學而言。好仁之好字。好學之好字。有淺深之別乎。以綱對曰。上好字。卽徒好之意。下好字。卽篤好之意。學之爲言。似專爲窮理而發也。文王修齊治平之化。本於二南之詩。學者苟不學二南詩。則尙有面墻之歎。況爲人君。而不以二南詩。爲出治之本。則先儒所謂一物無所見。一步不得行者。眞是的確之論也。伏願殿下。留念於二南之詩。取法於文王之化焉。上曰。絞者。何義。儒慶曰。訐直之謂也。上曰。直勇剛三字。其義相似。而意重語複。何也。儒慶曰。論語一部。各指其人病處說去。故直勇剛之意複。實指子路病處而言也。上曰。孔聖說仁說孝各不同。則此亦然也。而仁知信三字。是四端中字。而末而直勇剛字觀之。則仁知信三字不相孚。何也。儒慶曰。末端三字。其敝必至於絞亂狂。故似重言之矣。上曰。諸臣各陳文義。衍祥履素祐源曰。上下番文義已盡之。臣等別無可達矣。上曰。臺臣進前。命德度默就伏。上曰。前啓只擧端。宜矣。命德度默儒慶以綱等曰。請喬桐府黜置罪人鄭致達妻。快正王法。以洩神人之憤。上曰。不允。命德等曰。請黑山島圍籬罪人龜柱。亟加嚴鞫。快正王法。上曰。不允。命德等曰。請還寢遠竄罪人韓翼謩。金吾草記勿施之命。仍施遠竄之典。上曰。不允。命德等曰。請放歸田里罪人金相福。亟令王府拿鞫嚴問。快正王法。上曰。不允。命德度默曰。請濟州牧移配罪人敬彬。亟令王府更爲設鞫得情。上曰。不允。命德等曰。請彦衡養遂獻遂。竝令王府設鞫嚴問。上曰。不允。命德等曰。請還寢會遂絶島定配之命。仍令王府設鞫得情。上曰。不允。命德等曰。請還寢李觀源定配之命。更令王府設鞫得情。上曰。不允。命德等曰。請遲晩後物故罪人啓能。亟施孥籍之典。上曰。不允。命德等曰。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。命德等曰。請物故罪人志恒之支屬應坐者。絶島散配。上曰。不允。命德曰。請大靜縣爲奴罪人金壽賢。更令王府設鞫嚴問。依律處斷。上曰。不允。命德曰。請爲奴罪人河翼龍金重得。亟命王府設鞫得情。快正王法。上曰。不允。命德曰。請海南縣定配罪人李弘濟。亟令王府設鞫嚴問。上曰。不允。命德曰。請海南縣竄配罪人金載順。亟令王府設鞫嚴問。上曰。亟停勿煩。命德曰。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。不允。命德曰。請海美縣定配罪人申光復。更令王府嚴鞫得情。上曰。不允。命德曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。命德曰。請定配罪人具翼遠。亟寢酌處之命。仍令王府嚴鞫得情。快施當律。上曰。不允。命德曰。請減死安置罪人大燮。亟寢酌處之命。亟令王府設鞫得情。快正王法。上曰。不允。命德曰。請減死罪人弼海。亟寢酌處之命。亟令王府設鞫得情。快正王法。上曰。不允。命德曰。請遠竄罪人安兼濟李宅鎭。亟命王府竝加嚴鞫。期於得情。依律處斷。上曰。不允。命德曰。請恒善之支屬。亟命散配。日謙兄弟。竝投絶島。以嚴隄防。上曰。不允。命德曰。請荐棘罪人瑩中。亟令王府設鞫嚴問。快施當律。上曰。不允。命德曰。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。命德曰。請河東府減死定配罪人昌鼎。依律處斷。上曰。不允。命德曰。請濟州牧減死定配罪人範聖。依律處斷。上曰。不允。命德曰。請柒原縣定配罪人志遜。更令王府設鞫嚴問。期於得情。上曰。亟停勿煩。命德曰。請減死定配罪人德秀。亟令王府更加嚴鞫。快正王法。上曰。不允。命德曰。請削黜罪人鄭履煥。絶島安置。上曰。亟停勿煩。命德曰。請平海郡殺獄罪人黃師憲。亟收減死之命。更加嚴鞫。期於得情。以重償命之典。上曰。亟停勿煩。命德曰。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。命德曰。請李璟金默行兪纘柱韓後良金奎五等。亟令王府嚴鞫得情。快伸王章。上曰。亟停勿煩。命德曰。請定配罪人元榦。亟寢酌處之命。更令王府嚴鞫得情。依律處斷。上曰。不允。命德曰。請亟寢鎭寬大春酌處之命。更加嚴鞫得情。上曰。不允。命德曰。請前府使任聖周。亟施邊遠定配之典。上曰。亟停勿煩。命德曰。請逆賊尙魯。亟施孥戮之典。上曰。不允。命德曰。啓辭事體。何等重大。而昨日傳啓中權翊事。一依啓草原本。以依律處斷。傳于政院矣。注書以遠地定配誤書。至於入啓承批之境。事之驚駭。莫此爲甚。奏御文字之一字誤書。猶稱重罪。況此臺啓之誤書律名。事未前聞。決不可置而不論。當該注書。施以譴削之典。斷不可已也。上命入原草。考覽後答曰。依啓。命德曰。臣庸愚憒憒。本不合於耳目之任。而嚴召之下。冒沒登筵矣。請罪注書之啓。漏落請字。不成啓體。致勤聖敎。臣之昏謬不審之失。於是益著。臣何敢一刻晏然於臺次乎。請命遞斥臣職。上曰。勿辭。亦勿退待。度默曰。請大靜縣爲奴罪人金壽賢。依律處斷。上曰。不允。度默曰。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。度默曰。請梁山郡定配罪人錫達。依律處斷。上曰。不允。度默曰。請削黜罪人金漢耆。亟施竄配之典。上曰。不允。度默曰。請海南縣竄配罪人金載順。亟令王府設鞫嚴問。上曰。亟停勿煩。度默曰。請三水府定配罪人洪達洙。亟令王府更加嚴鞫。依律處斷。上曰。亟停勿煩。度默曰。請大靜縣定配罪人聖中。亟令王府設鞫嚴問。期於得情。快正王法。上曰。不允。度默曰。請削版罪人有臣宗甲義駿。竝令王府設鞫嚴問。依律處斷。上曰。不允。度默曰。請鍾城府定配罪人趙濟泰。海南縣定配罪人李潤成。更令王府設鞫得情。施以當律。上曰。亟停勿煩。度默曰。請楸子島定配罪人趙嵎。亟寢酌處之命。仍令王府設鞫得情。快正王法。上曰。亟停勿煩。度默曰。請薪智島荐棘罪人瑩中。設鞫嚴問。快施當律。上曰。不允。度默曰。請濟州牧定配罪人後樂。亟令王府更加嚴鞫。期於得情。上曰。不允。度默曰。請慶源府定配罪人鳴遠。依律處斷。上曰。亟停勿煩。度默曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。上曰。不允。度默曰。請李璟韓後良金默行兪纘柱金奎五。竝令王府設鞫嚴問。究覈得情。上曰。亟停勿煩。度默曰。請江界府殺獄罪人居士式連。亟收減死之令。依律處斷。上曰。亟停勿煩。校理李儒慶曰。臣於目下事。有不容泯默者。敢此仰達矣。京畿監司鄭好仁。旣遭臺言。且江陵之査啓未到。則固當縮伏俟譴。而日昨因入侍有命。冒沒登對。有若無故者然。壞損廉防。亦云非細。臣謂京畿監司鄭好仁罷。宜矣。上曰。陵幸當前。此時畿伯遞易可悶。況伊日入侍。卽因飭敎而然。不允。命退。諸臣以次退出。